《洞霄山隐斋》
宋代·闻九成

馀杭之西天柱峰，下有石洞蟠苍龙。
斋居无尘山四合，仙人宴坐空翠中。
夜扪北斗罡气接，晨吸东日精光通。
醉凌高风驾白鹤，笑视黄庭驱玉童。
人间自有赤松子，方外或友洪崖公。
丹泉吹阴晓雾碧，野果变色秋山红。
献酬且尽琉璃钟，谈笑便是蓬莱宫。
肯如金粟衰病翁，散花丈室谈虚空。

作者简介：闻九成，馀杭（今浙江馀杭西南）人（《洞霄诗集》卷三）。今录诗四首。